62020TJ0194_RES
Byla T‑194/20
JF
prieš
EUCAP Somalia
2022 m. liepos 13 d. Bendrojo Teismo (septintoji išplėstinė kolegija) sprendimas
„Arbitražinė išlyga – Tarptautinis EUCAP Somalia sutartininkas – Bendros užsienio ir saugumo politikos misija – Darbo sutarties nepratęsimas Jungtinei Karalystei išstojus iš Sąjungos – Teisė būti išklausytam – Vienodas požiūris – Nediskriminavimas dėl pilietybės – Pereinamasis laikotarpis, numatytas susitarime dėl Jungtinės Karalystės išstojimo iš Sąjungos – Ieškinys dėl panaikinimo – Ieškinys dėl žalos atlyginimo – Nuo sutarties neatskiriami aktai – Nepriimtinumas “
Ieškinys dėl panaikinimo – Aktai, dėl kurių galima pareikšti ieškinį – Sąvoka – Aktai, sukeliantys privalomų teisinių pasekmių – Aktai dėl bendros užsienio ir saugumo politikos misijos tarptautinio sutartininko sutarties nepratęsimo Jungtinei Karalystei išstojus iš Sąjungos – Neapėmimas – Aktai, nesukeliantys tokių pasekmių, kurios būtų nesusijusios su šalis saistančiais sutartiniais santykiais, ir neapimantys institucijai, su kuria sudaryta sutartis, suteiktų viešosios valdžios prerogatyvų vykdymo – Nepriimtinumas
(ESS 50 straipsnio 3 dalis; SESV 263 straipsnis; Tarybos sprendimo 2012/389/BUSP, iš dalies pakeisto Sprendimu (BUSP)2018/1942, 7 straipsnio 4 dalis)
(žr. 27, 29, 40 ir 41 punktus)
Ieškinys dėl žalos atlyginimo – Sąjungos teismo jurisdikcija – Ribos – Nurodytos atsakomybės pobūdis – Teismo atliekamas patikrinimas – Prašymas, susijęs su Sąjungos deliktine atsakomybe už bendros užsienio ir saugumo politikos misijos veiksmus, siejamus su darbo sutartimi – Nepriimtinumas
(SESV 268 straipsnis; Tarybos sprendimas 2012/389/BUSP, iš dalies pakeistas Sprendimu (BUSP) 2018/1942)
(žr. 42–47 punktus)
Teismo procesas – Kreipimasis į Bendrąjį Teismą remiantis arbitražine išlyga – Aktai dėl bendros užsienio ir saugumo politikos misijos tarptautinio sutartininko sutarties nepratęsimo Jungtinei Karalystei išstojus iš Sąjungos – Ieškinys dėl sutartinės atsakomybės – Taikytinos teisės nustatymas – Darbo sutartis, kurioje ši teisė nenurodyta – Ieškinio nagrinėjimas remiantis vien šia sutartimi ir Pagrindinių teisių chartija bei atsižvelgiant į bendruosius teisės principus – Leistinumas
(ESS 50 straipsnis; SESV 272 straipsnis ir 340 straipsnio pirma pastraipa; Europos Sąjungos pagrindinių teisių chartija; Europos Parlamento ir Tarybos reglamentas Nr. 593/2008; Tarybos sprendimas 2012/389/BUSP, iš dalies pakeistas Sprendimu (BUSP) 2018/1942)
(žr. 51–59 punktus)
Teismo procesas – Kreipimasis į Bendrąjį Teismą remiantis arbitražine išlyga – Apimtis – Aktų dėl bendros užsienio ir saugumo politikos misijos tarptautinio sutartininko sutarties nepratęsimo Jungtinei Karalystei išstojus iš Sąjungos teisminė kontrolė – Jurisdikcija nagrinėti pagrindus, grindžiamus Pagrindinių teisių chartijoje garantuojamų principų ir bendrųjų Sąjungos teisės principų pažeidimu – Leistinumas – Teisės į veiksmingą teisminę gynybą paisymas
(SESV 272 straipsnis; Europos Sąjungos pagrindinių teisių chartijos 20, 21 straipsniai, 41 straipsnio 2 dalies a punktas ir 47 straipsnis; Tarybos sprendimas 2012/389/BUSP, iš dalies pakeisto Sprendimu (BUSP) 2018/1942)
(žr. 69–71 punktus)
Bendra užsienio ir saugumo politika – Europos Sąjungos civilinės misijos – Personalas – Tarptautiniai civiliai darbuotojai – Aktai dėl bendros užsienio ir saugumo politikos misijos tarptautinio sutartininko sutarties nepratęsimo Jungtinei Karalystei išstojus iš Sąjungos – Šių aktų priėmimas neišklausius suinteresuotojo asmens – Teisės būti išklausytam pažeidimas – Nebuvimas
(ESS 50 straipsnis; Europos Sąjungos pagrindinių teisių chartijos 41 straipsnio 2 dalies a punktas; Tarybos sprendimo 2012/389/BUSP, iš dalies pakeisto Sprendimu (BUSP) 2018/1942, 7 straipsnio 4 dalis)
(žr. 76–96 punktus)
Institucijų aktai – Motyvavimas – Pareiga – Apimtis – Su sutartimi susiję aktai – Pradinių motyvų pakeitimas naujais motyvais ginčo etape – Neleistinumas
(SESV 296 straipsnis; Europos Sąjungos pagrindinių teisių chartijos 41 straipsnio 2 dalies c punktas)
(žr. 102 ir 103 punktus)
Bendra užsienio ir saugumo politika – Europos Sąjungos civilinės misijos – Personalas – Tarptautiniai civiliai darbuotojai – Sutartininko, Jungtinės Karalystės piliečio, darbo sutarties nepratęsimas Jungtinei Karalystei išstojus iš Sąjungos – Tarnautojų, kurie yra valstybės narės, pradėjusios išstojimo iš Sąjungos procedūrą, piliečiai, ir tarnautojų, kurie yra kitos valstybės narės piliečiai, situacijų nepanašumas – Diskriminacija dėl pilietybės – Nebuvimas
(ESS 50 straipsnis; Europos Sąjungos pagrindinių teisių chartijos 21 straipsnis; Tarybos sprendimo 2012/389/BUSP, iš dalies pakeisto Sprendimu (BUSP)2018/1942, 7 straipsnio 3 dalis)
(žr. 115–119 punktus)
Bendra užsienio ir saugumo politika – Europos Sąjungos civilinės misijos – Personalas – Tarptautiniai civiliai darbuotojai – Aktai dėl bendros užsienio ir saugumo politikos misijos tarptautinio sutartininko sutarties nepratęsimo Jungtinei Karalystei išstojus iš Sąjungos – Susitarimo dėl Jungtinės Karalystės išstojimo iš Europos Sąjungos ir Euratomo pagrindinių nuostatų įsigaliojimas po to, kai buvo priimti šie aktai – Galimybė remtis tomis nuostatomis – Nebuvimas
(ESS 50 straipsnis; SESV 272 straipsnis; Susitarimo dėl Jungtinės Karalystės išstojimo iš Europos Sąjungos ir Euratomo 127 straipsnio 2 ir 6 dalys ir 129 straipsnio 7 dalis; Tarybos sprendimas 2012/389/BUSP, iš dalies pakeistas Sprendimu (BUSP) 2018/1942)
(žr. 131–137 punktus)
Santrauka
Ieškovas JF, Jungtinės Karalystės pilietis, su EUCAP Somalia, Europos Sąjungos misija, kurios tikslas – padėti Somaliui stiprinti jūrų saugumo pajėgumus (
1
), pasirašė kelias paeiliui sudarytas terminuotas darbo sutartis, pagal kurias jis buvo įdarbintas kaip tarptautinis sutartininkas.
Paskutinėje jo darbo sutartyje, kuri baigėsi 2020 m. sausio 31 d., numatyta, kad ji gali būti nutraukta pirma laiko, jei Jungtinė Karalystė nebebūtų Europos Sąjungos narė.
2020 m. sausio 18 d. raštu EUCAP Somalia misijos vadovas pranešė Jungtinės Karalystės pilietybę turintiems tarptautiniams sutartininkams, įskaitant ieškovą, kad dėl galimo Jungtinės Karalystės išstojimo iš Sąjungos 2020 m. sausio 31 d. jų darbo sutartys baigsis tą dieną. Vėliau 2020 m. sausio 29 d. raštu jis patvirtino JF, kad jo sutartis nebus pratęsta ir baigsis 2020 m. sausio 31 d., Jungtinei Karalystei išstojus iš Sąjungos.
Savo ieškiniu JF, remdamasis SESV 263 ir 268 straipsniais, prašė panaikinti 2020 m. sausio 18 d. raštą ir 2020 m. sausio 29 d. raštą (toliau kartu – ginčijami aktai) ir atlyginti žalą, kurią jis patyrė dėl šių aktų, pagal EUCAP Somalia deliktinę atsakomybę; nepatenkinus šio reikalavimo – remiantis SESV 272 straipsniu pripažinti ginčijamus aktus neteisėtais, o patirtą žalą atlyginti pagal šios misijos sutartinę atsakomybę.
Išplėstinės kolegijos sprendimu Bendrasis Teismas atmetė visą JF pareikštą ieškinį. Šiuo atveju jis papildė jurisprudenciją, be kita ko, spręsdamas dėl ieškinio priimtinumo ir pobūdžio taip pat dėl galimybės tam tikromis aplinkybėmis nenustatyti nacionalinės teisės, taikytinos ginčui dėl sutarties išspręsti. Jis taip pat nagrinėjo pagrindus, grindžiamus Sąjungos teisės pažeidimais nagrinėjant tokį sutartinį ginčą, ir nurodė, kaip šiuo atveju taikomas nediskriminavimo dėl pilietybės principas.
Bendrojo Teismo vertinimas
Kiek tai susiję su ieškinio priimtinumu, pirma, Bendrasis Teismas atmetė kaip nepriimtiną SESV 263 straipsniu grindžiamą prašymą panaikinti ginčijamus aktus. Šiuo klausimu jis visų pirma pažymėjo, kad EUCAP Somalia tarptautinio personalo įdarbinimo sąlygos ir teisės bei pareigos apibrėžiamos sutartyje, todėl ieškovo ir EUCAP Somalia darbo santykiai buvo sutartinio pobūdžio. Bendrasis Teismas taip pat konstatavo, kad ginčijamais aktais EUCAP Somalia misijos vadovas patvirtino ieškovui jo sutartyje numatytą jos pabaigos datą Jungtinei Karalystei išstojus iš Sąjungos; šis išstojimas buvo sutarties nutraukimo sutartinis pagrindas. Bendrasis Teismas padarė išvadą, kad tokiais aktais nesiekiama sukelti privalomų teisinių pasekmių, nesusijusių su sutartiniais santykiais, saistančiais ieškovą ir EUCAP Somalia, dėl kurių ji naudojasi viešosios valdžios prerogatyvomis. Taigi šie aktai yra sutartinio pobūdžio ir jų negalima prašyti panaikinti remiantis SESV 263 straipsniu.
Antra, Bendrasis Teismas kaip nepriimtiną atmetė SESV 268 straipsniu grindžiamą prašymą atlyginti žalą, susijusį su Sąjungos deliktine atsakomybe už EUCAP Somalia veiksmus. Egzistuoja šio prašymo tikrasis sutartinis kontekstas, taigi šis prašymas patenka į Sąjungos sutartinės atsakomybės sritį.
Trečia, Bendrasis Teismas pripažino ieškinį priimtinu tiek, kiek jis papildomai grindžiamas SESV 272 straipsniu. Jis patikslino, kad grįsdamas savo prašymus pagal šią nuostatą ieškovas remiasi normomis, kurių Sąjungos administracija privalo laikytis esant sutartiniams santykiams, nes jis pateikia pagrindus, grindžiamus teisės būti išklausytam ir vienodo požiūrio bei nediskriminavimo principų pažeidimu (
2
), taip pat teisėtų lūkesčių apsaugos principo, kuris yra bendrasis Sąjungos teisės principas, pažeidimu. Taigi ieškovui negali būti kliudoma remtis šių principų pažeidimu savo reikalavimams pagrįsti, motyvuojant tuo, kad jis gali pagrįstai remtis tik sutarties sąlygų neįvykdymu arba jai taikytinos teisės pažeidimu, antraip būtų pažeistas Chartijos 47 straipsnyje garantuojamas veiksmingos teisminės gynybos principas (
3
).
Dėl taikytinos teisės Bendrasis Teismas priminė principą, pagal kurį Sąjungos sutartinę atsakomybę reglamentuoja atitinkamai sutarčiai taikoma teisė (
4
). Vis dėlto jis nusprendė, kad nebūtina nustatyti, kokia nacionalinė teisė taikytina šiam ginčui; jį galima išspręsti remiantis nagrinėjama sutartimi, EUCAP Somalia standartinėmis veiklos procedūromis, į kurias joje daroma nuoroda, taip pat Chartija ir bendraisiais Sąjungos teisės principais. Šiomis aplinkybėmis Bendrasis Teismas nurodė, kad grįsdamas savo papildomus prašymus, grindžiamus SESV 272 straipsniu, ieškovas remiasi tik pagrindais, grindžiamais Sąjungos teisės, visų pirma šios teisės bendrųjų principų ir Chartijos, pažeidimu. Be to, siekiant išspręsti šį ginčą nebūtina taikyti imperatyvių nacionalinės teisės nuostatų.
Dėl bylos esmės Bendrasis Teismas pažymėjo, kad, pirma, kiek tai susiję su teisės būti išklausytam pažeidimu, nei iš nagrinėjamos sutarties sąlygų, nei iš EUCAP Somalia standartinių veiklos procedūrų, į kurias daroma nuoroda šioje sutartyje, nematyti, kad prieš priimdamas 2020 m. sausio 18 d. raštą misijos vadovas turėjo išklausyti JF. Be to, Bendrasis Teismas teigė, kad EUCAP Somalia sprendimas nepasinaudoti galimybe pratęsti ieškovo sutartį, kaip matyti iš ginčijamų aktų, nėra jam nepalanki priemonė, kaip tai suprantama pagal Chartijos 41 straipsnio 2 dalies a punktą. Pagal šią nuostatą garantuojama teisė būti išklausytam neįpareigoja EUCAP Somalia išklausyti ieškovą prieš parengiant 2020 m. sausio 18 d. raštą. Bendrasis Teismas taip pat pabrėžė, kad sutartinio pobūdžio skundų atveju net darant prielaidą, jog ieškovas turėjo teisę būti išklausytas prieš parengiant minėtą raštą, procedūra nebūtų galėjusi baigtis kitaip, jeigu jis būtų galėjęs pasinaudoti šia teise.
Antra, dėl tariamos diskriminacijos dėl pilietybės Bendrasis Teismas pabrėžė, kad ieškovo, kuris yra valstybės narės, pradėjusios išstojimo iš Sąjungą procedūrą, pilietis, situacija objektyviai nebuvo panaši į EUCAP Somalia dirbančių tarptautinių sutartininkų, kurie yra kitos valstybės narės piliečiai, situaciją, todėl misijos vadovas galėjo nuspręsti nepratęsti ieškovo darbo sutarties po 2020 m. sausio 31 d. ir tai nėra diskriminacija dėl pilietybės.
Galiausiai, trečia, dėl tariamo ginčijamais aktais padaryto Susitarimo dėl Jungtinės Karalystės išstojimo iš Europos Sąjungos ir EURATOM (
5
) pažeidimo Bendrasis Teismas, nagrinėdamas sutartinio pobūdžio ieškinį, pažymėjo, kad šio susitarimo nuostatomis, kurios yra reikšmingos šioje byloje, reglamentuojamos sąlygos, kuriomis Sąjungos teisė pereinamuoju laikotarpiu taikoma Jungtinei Karalystei, todėl tai yra materialinės normos. Kadangi šios normos netaikomos teisinėms situacijoms, susiklosčiusioms prieš įsigaliojant šiam susitarimui, o ginčijami aktai priimti iki tol, tokiam pažeidimui negalima pritarti.
(
1
)	EUCAP Somalia įsteigta 2012 m. liepos 16 d. Tarybos sprendimu 2012/389/BUSP dėl Europos Sąjungos pajėgumų stiprinimo Somalyje misijos (EUCAP Somalia) (OL L 187, 2012, p. 40), iš dalies pakeistu 2018 m. gruodžio 10 d. Tarybos sprendimu (BUSP) 2018/1942 (OL L 314, 2018, p. 56).
(
2
)	Užtikrinamų atitinkamai Europos Sąjungos pagrindinių teisių chartijos (toliau – Chartija) 41 straipsnio 2 dalies a punkte, 20 ir 21 straipsniuose.
(
3
)	Kaip tai suprantama pagal 2020 m. liepos 16 d. Sprendimą ADR Center / Komisija (C‑584/17 P, EU:C:2020:576, 85–89 punktai).
(
4
)	SESV 340 straipsnio pirma pastraipa.
(
5
)	Susitarimas dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (OL L 29, 2020, p. 7), įsigaliojęs 2020 m. vasario 1 d.